ЛIуп Ислъам и топым дытрегъакIуэ
Урысей Федерацэм футболымкIэ и етIуанэ дивизионым и «Ипщэ» гупым махуэку къакIуэ щыщIэзыдзэну зэхьэзэхуэм и пэ къихуэу «Спартак-Налшыкым» зэныбжьэгъугъэ зэIущIэ иригъэкIуэкIащ. Абы иужьу къыщапщытэжащ ди командэр зэпеуэм зэрыхуэхьэзырыр.
«Спартак» стадионым ди щIалэхэм къыщрагъэблэгъат урысейпсо зэхьэзэхуэм хьэрхуэрэгъу къащыхуэхъунухэм ящыщ Мэхъэчкъалэ и «Легион-Динамо»-р. Лъэныкъуэхэм я зэфIэкIыр зэIущIэм къыщызыкъуахыщакъым икIи къыхэжаныкIыну Iэмал щIагъуи яIакъым.
Джэгум и етIуанэ Iыхьэм и пэщIэдзэращ налшыкдэсхэр нэхъ жыджэр къыщыхъуар. Абы и фIыгъэкIэ 53-нэ дакъикъэм ЛIуп Ислъам хьэщIэхэм я гъуэр хигъэщIащ: жыжьэу щыту ар зэуа топым «Легион-Динамо»-м и гъуащхьэтетым къригъэгъэзэфакъым.
АдэкIи лъэныкъуэхэр зэрыгъэпIейтейщакъым. Арати, джэгур 1:0-у иухащ, хэгъэрейхэр текIуауэ.
Бадзэуэгъуэм и 20-м Урысей Федерацэм футболымкIэ и етIуанэ дивизионым и «Ипщэ» гупым 2017 — 2018 гъэхэм я зэхьэзэхуэм щIадзэнущ. А махуэм «Спартак-Налшыкыр» Краснодар къалэм щIыпIэ «Кубань-2»-м щыIущIэнущ.
Темыр Дисанэ.
